b"\n_START_ARTICLE_\nTanja Tuma\n_START_SECTION_\n\xc5\xbdivljenje\n_START_PARAGRAPH_\nObiskovala je \xc5\xa0ubi\xc4\x8devo gimnazijo in maturirala leta 1983. Leta 1988 je diplomirala na Filozofski fakulteti v Ljubljani iz francoskega in angle\xc5\xa1kega jezika s knji\xc5\xbeevnostmi ter dodatno \xc5\xa1tudirala nem\xc5\xa1ki jezik. V diplomski nalogi iz franco\xc5\xa1\xc4\x8dine je obravnavala so\xc4\x8dutje v povestih in kratkih zgodbah Guya de Maupassanta, pri angle\xc5\xa1\xc4\x8dini pa eseje baro\xc4\x8dnega filozofa in znanstvenika Francisa Bacona. Pri dodatnem \xc5\xa1tudiju nem\xc5\xa1\xc4\x8dine se je posvetila zgradbi stavka Thema-Rhema-Gliederung. Po dvajsetletnem delovanju v zalo\xc5\xbeni\xc5\xa1tvu in ko sta otroka odrasla, sta se z mo\xc5\xbeem leta 2012 preselila na Notranjsko.\n_START_SECTION_\nDelo\n_START_PARAGRAPH_\nKmalu po diplomi se je v Cankarjevi zalo\xc5\xbebi zaposlila kot urednica leksike, kasneje pa je kot direktorica vrsto let vodila Center Oxford, kjer se je ukvarjala z u\xc4\x8dbeniki za pou\xc4\x8devanje angle\xc5\xa1\xc4\x8dine, franco\xc5\xa1\xc4\x8dine in nem\xc5\xa1\xc4\x8dine kot tujega jezika. Sodelovala je z velikimi izobra\xc5\xbeevalnimi zalo\xc5\xbebami kot Oxford in Cambridge University Press, Langenscheidt, Cl\xc3\xa9 idr. Leta 1996 je ustanovila lastno zalo\xc5\xbebo,\xc2\xa0Zalo\xc5\xbebo Tuma, pri kateri so iz\xc5\xa1la pomembna dela kot Antologija slovenskih pesnic, Pozabljena polovica, Skriti knji\xc5\xbeni zakladi pa tudi zbirki Beri globalno in Beri aktualno. V zalo\xc5\xbebi je uredila in ponatisnila tudi dve knjigi dr. Henrika Tume \xe2\x80\x93 Iz mojega \xc5\xbeivljenja in Planinski spisi z Imenoslovjem Julijskih Alp._NEWLINE_Od leta 1998 je \xc4\x8dlanica Dru\xc5\xa1tva slovenskih zalo\xc5\xbenikov, ki mu je predsedovala v dveh mandatih med 2004 in 2008. Je zagovornica Zakona o enotni ceni knjige, ki je leta 2014 pri\xc5\xa1el v veljavo tudi v Sloveniji, ter pobudnica bralnih kampanj za mlade kot Knjigajmo, migajmo  in Ni igre brez drame. Objavlja s podro\xc4\x8dja zalo\xc5\xbeni\xc5\xa1tva v Pogledih, Bukli, Delu, Vrabcu Anarhistu in mednarodnem spletnem glasilu Publishing Perspectives. Aktivno promovira branje in zagovarja pravice \xc5\xbeensk ter zapostavljenih skupin. _NEWLINE_V letu 2013 je izdala zgodovinski roman Winds of Dalmatia v angle\xc5\xa1kem jeziku, prvi del Balkanske trilogije, ki obravnava zgodovino in sedanjost podro\xc4\x8dja nekdanje Jugoslavije. Zgodovinske zgodbe pripovedujejo o starogr\xc5\xa1ki kolonizaciji Kor\xc4\x8dule, cesarja Dioklecijana, Dubrovnika v 14. stoletju, tur\xc5\xa1ke oblasti v Bosni v 16. stoletju, Bra\xc4\x8da v \xc4\x8dasu 1. svetovne vojne in nedavne vojne na Balkanu. Leta 2015 je z zgodovinskim romanom o spravi \xc4\x8ce\xc5\xa1nje, bele in rde\xc4\x8de (Zalo\xc5\xbeba Karantanija, 2015) razburkala slovensko bralstvo. Roman je leto zatem izdala tudi v angle\xc5\xa1kem jeziku \xe2\x80\x93 White and Red Cherries.  Leta 2018 je izdala drugi del Balkanske trilogije Tito's Legacy, v katerem prika\xc5\xbee posledice komunisti\xc4\x8dne diktature na mlaj\xc5\xa1e generacije in odnos \xc4\x8dloveka do narave. Zgodovinske zgodbe pripovedujejo o koli\xc5\xa1\xc4\x8darjih na Ljubljanskem barju, Valvasorju, Titu in njegovih slavnih gostih na Brionih, fa\xc5\xa1isti\xc4\x8dni Italiji in posledicah tajkunizacije naravnih dobrin Istre in Slovenije ter negativnih vplivov na okolje.  _NEWLINE_Tanja Tuma je predsednica\xc2\xa0\xc5\xbdenskega odbora Slovenskega centra PEN MIRA (2016-2019)  in \xc4\x8dlanica upravnega odbora mednarodnega \xc5\xbeenskega komiteja PIWWC."